I det nuværende system bliver boliger med en værdi over tre millioner kroner beskattet hårdere. Dermed er boligskatten progressiv ligesom personskatten. Her betaler danskere med de højeste indkomster topskat.

Men det vil regeringen nu gøre op med, når det gælder boliger. Fremover skal alle betale det samme i skat. Uanset om man bor i Ringsted eller Rungsted.

Læs også : DF og S giver nedadvendt tommelfinger til ny boligskat

- Vi skal ikke straffe folk, fordi de har købt en bolig. Skatten skal være til at betale, siger Lars Løkke Rasmussen.

Forslaget spås dog ikke mange chancer i Folketinget. Der er ganske enkelt ikke flertal for det. Både Socialdemokratiet, Dansk Folkeparti og De Radikale ønsker at fastholde en progressiv boligskat.

Partierne ventes at kræve en højere boligskat for boligejere, der har boliger til en værdi over fem millioner kroner. Eller måske lavere.

Lars Løkke Rasmussen fastslår desuden, at VLAK-regeringen ønsker at fastlåse grundskylden frem til 2021, hvor det nye skattesystem træder i kraft. Det skal give ro om boligskatterne, indtil det nye system er klar.

Samtidig vil regeringen give en skatterabat til de nuværende boligejere. Og til de boligejere, som køber bolig inden 2021.